Hermanus-betogings: Nog polisiebeamptes ontplooiNog 26 mense is in hegtenis geneem in verband met die gewelddadige betogings wat sedert Vrydag in Hermanus in die Wes-Kaap woed. Foto: Facebook. Nog 26 mense is in hegtenis geneem in verband met die gewelddadige betogings wat sedert Vrydag in Hermanus in die Wes-Kaap woed. Kapt. FC van Wyk, woordvoerder van die polisie, het aan Maroela Media gesê ŉ satellietpolisiestasie in die dorp is Maandag aan die brand gesteek, drie polisievoertuie is beskadig en een beampte is ook beseer tydens die verskeie skermutselings tussen die polisie en betogers wat “onwettig grond wil gryp en bewoon”. Die polisie het vroeër gesê die betoging het die afgelope naweek begin toe sowat 500 mense met gevaarlike wapens buitebande aan die brand gesteek, rekenaars uit ŉ munisipale gebou gesteel en ŉ private bus aan die brand gesteek het. Van Wyk het Dinsdag gesê verskeie winkels is intussen geplunder en ander geboue is ook beskadig. “In reaksie daarop het die polisie 26 mense in hegtenis geneem vir openbare geweld,” het Van Wyk gesê. Van Wyk het vroeër gesê daar is die afgelope naweek altesaam 21 mense in hegtenis geneem. Volgens hom is daar Maandag addisionele polisiebeamptes van naburige stasies, die openbare polisie en die honde-eenheid ontplooi om die situasie te monitor. Nog 26 mense is in hegtenis geneem in verband met die gewelddadige betogings wat sedert Vrydag in Hermanus in die Wes-Kaap woed. Foto: Facebook. “Bemiddelingsgesprekke tussen gemeenskapsverteenwoordigers, die munisipaliteit, die menseregtekommissie en die polisie het Maandagaand plaasgevind. ŉ Opvolgvergadering met die LUR vir menslike nedersettings is vir later vandag [Dinsdag] geskeduleer,” het Van Wyk gesê. Worcester FM het op hul Facebook-blad gesê betogers het ook toegang tot die Hermanus Beach Klub-vakansieoord langs Whale Rock Beach Estate verkry. Talle bejaarde persone woon glo in dié landgoed. Hermanus Primary School het op hul Facebook-blad laat hoor dat die skool vir die res van die kwartaal gesluit is en dat leerders hul rapporte op die eerste dag van die nuwe kwartaal sal ontvang. Die skool sou aanvanklik eers Woensdag vir die skoolvakansie gesluit het. Hermanus se gemeenskapspolisiëringsforum (GPF) het Maandagaand op hul Facebook-blad gesê daar heers steeds ŉ sterk polisieteenwoordigheid in die dorp. Volgens die GPF het Chris Nissen, die kommissaris van die Suid-Afrikaanse menseregtekommissie (MRK), die betogers toegespreek. Die vergadering wat vanmiddag om 14:00 met die LUR gehou sal word, is volgens die GPF belê om ŉ tydlyn en sekere prosesse met die gemeenskap te bespreek. ŉ Woordvoerder van die GPF was nie Dinsdagoggend beskikbaar vir kommentaar nie.